Návrh na poskytnutie investičnej pomoci pre 

Muehlbauer Technologies s.r.o., so sídlom Novozámocká 233, 949 05 Nitra

Muehlbauer Technologies s.r.o., so sídlom Novozámocká 233, 949 05 Nitra,               IČO: 36 725 323 (ďalej len „žiadateľ“) podala dňa 26. apríla 2012 na Ministerstvo hospodárstva SR podľa § 12 ods. 1 zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov (ďalej len „zákon o investičnej pomoci“) žiadosť o poskytnutie investičnej pomoci na investičný zámer: „Rozšírenie závodu na vývoj a výrobu špecializovaných zariadení a ich komponentov určených                                   na automatizované spracovanie a odosielanie platobných a iných elektronických kariet“ v lokalite Dolné Krškany, okres Nitra. 

Na realizáciu investičného zámeru žiadateľ požaduje investičnú pomoc podľa § 2 ods.
1 zákona o investičnej pomoci vo forme:

· úľavy na dani z príjmu v nominálnej výške 3 908 228 Eur.

(A) Stručná charakteristika žiadateľa a prijímateľa investičnej pomoci

Žiadateľom a prijímateľom ( ďalej len „žiadateľ“) investičnej pomoci je spoločnosť Muehlbauer Technologies s.r.o. Spoločnosť bola založená 16. 1. 2007. 

Spoločnosť Muehlbauer Technologies s.r.o. je zapísaná v obchodnom registri nasledovne:

Sídlo:

Novozámocká 233, 949 05 Nitra

IČO:

36 725 323

Registrácia:
Okresný  súd Nitra, oddiel: Sro, vložka č. 20641/N

Deň vzniku: 
16. 1. 2007

Základné imanie žiadateľa predstavuje 1 000 000 Eur, splatené v plnej výške.

Žiadateľ patrí do skupiny podnikov Muehlbauer Holding AG & Co, ktorá pôsobí na trhu od roku 1981. Celosvetovo v súčasnosti zamestnáva 2 800 zamestnancov v 29 prevádzkach           na štyroch kontinentoch. Počas svojho pôsobenia sa skupina Muehlbauer vypracovala na lídra v poskytovaní technologicky inovačných bezpečnostných riešení. Skupina Muehlbauer                  je nezávislým poradcom a výrobcom technologicky inovačných bezpečnostných riešení                v segmente tzv. TECURITY  (Technology, Security). 

Žiadateľ nie je ani malý ani stredný podnik podľa Prílohy č. I Nariadenia Komisie (ES)            č. 800/2008 zo 6. augusta 2008 o vyhlásení určitých kategórií pomoci za zlučiteľné                         so spoločným trhom podľa článkov 87 a 88 zmluvy (Všeobecné nariadenia o skupinových výnimkách).

Potenciálnymi dodávateľmi by mali byť spoločnosti ako ZIPP Bratislava spol. s r.o., DMG Czech s.r.o. a z nemeckých spoločností sú to Hoffmann Nurnberg GmbH a Maschinenfabrik Berthold Hermle AG.

Takmer celá produkcia žiadateľa je určená na export.

Žiadateľ označil za svojich hlavných konkurentov len nemecké spoločnosti ako Robert Burke GmbH, Oasys Technologies Ltd., Atlantic Zeiser GmbH, Kugler – Womako GmbH a pod. 

Podľa § 19 ods. 2 zákona o investičnej pomoci, o poskytnutie investičnej pomoci na ďalší investičný zámer môže ten istý prijímateľ investičnej pomoci požiadať až po skončení investičného zámeru, na ktorý mu bola schválená investičná pomoc.

Na základe uznesenie vlády SR č. 1107/2007 z 19. decembra 2007 vydalo Ministerstvo hospodárstva SR pre Muehlbauer Technologies s.r.o. rozhodnutie č. 34/2007, ktoré bolo zmenené rozhodnutím č. 2/2008 z 27. mája 2008 o poskytnutí investičnej pomoci                           na investičný zámer: „Vývojové centrum Muehlbauer“ v lokalite Dolné Krškany, okres Nitra v celkovej výške 4 272 970 Eur (128 727 500 SK), a to formou úľavy na dani z príjmov právnických osôb v maximálnej výške 2 379 523 Eur (71 685 500 SK) a dotácie na obstaranie dlhodobého hmotného a dlhodobého nehmotného majetku v maximálnej výške 1 893 447 Eur  (57 042 000 SK).
Muehlbauer Technologies s.r.o. v zmysle § 19 ods. 2 zákona o investičnej pomoci predložila na Ministerstvo hospodárstva SR potrebné doklady preukazujúce skončenie investičného zámeru, na ktorý mu bola schválená investičná pomoc uznesením vlády SR č. 1107/2007 z 19. decembra 2007.
Muehlbauer Technologies s.r.o. plánuje dočerpať daňovú úľavu za prvý projekt v roku 2013.

(B) Stručná charakteristika investičného zámeru

Investičný zámer: „Rozšírenie závodu na vývoj a výrobu špecializovaných zariadení a ich komponentov určených na automatizované spracovanie a odosielanie platobných a iných elektronických kariet“ v lokalite Dolné Krškany, okres Nitra. Rozšírenie závodu prinesie zavedenie vývoja a výroby viacerých typov špecializovaných zariadení a ich komponentov určených na automatizované spracovanie a odosielanie platobných a iných elektronických kariet novej produkcie. 

Výroba zariadení a ich komponentov určených na automatizované spracovanie a odosielanie platobných a iných elektronických kariet spadá podľa kvalifikácie SK NACE Rev. 2                     do Sekcie C Priemyselná výroba, konkrétna trieda 28.99.0 – výroba ostatných strojov                     na špeciálne účely. 

Plánované parametre investície

Vybraná lokalita: 
Dolné Krškany, okres Nitra

Priemerná ročná miera nezamestnanosti:
7,78 % za rok 2010

Výrobná kapacita: 
2 ks/ rok výrobok Cardmail 8000


10 ks/ rok výrobok Cardmail 1500/3000

                                                                     2 ks/ rok výrobok CIS 10000

Celková výška oprávnených nákladov: 
15 632 910 Eur

Priama zamestnanosť: 
126 pracovných miest

Umiestnenie produkcie: 
95 % export 

Požiadavky žiadateľa na pozemky v m2*
* Žiadateľ nebude obstarávať nové pozemky, investičný zámer sa bude realizovať v rámci pozemku, ktorý je vo vlastníctve spoločnosti Muehlbauer Technologies s.r.o. 

Plánovaná výška oprávnených nákladov investície                                               v Eur                                             

	
	2011
	2012
	2013
	2014
	Spolu
	%

	Budovy
	400 000
	3 900 000
	1 900 000
	-
	6 200 000
	39,7

	Stroje, prístroje a zariadenia
	-
	2 694 845
	4 521 683
	2 173 162
	9 389 690
	60

	Licencie
	-
	-
	-
	43 220
	43 220
	0,3

	Spolu
	400 000
	6 594 845
	6 421 683
	2 216 382
	15 632 910
	100


Plánovaný počet vytvorených nových pracovných miest

	Rok
	2011
	2012
	2013
	2014
	Spolu

	Počet NPM
	15
	36
	44
	31
	126

	Kumulatívne
	15
	51
	95
	126
	126


Vzdelanostná štruktúra zamestnancov 

	
	Spolu
	    %

	Úplné stredoškolské vzdelanie 
	102
	81

	Vysokoškolské vzdelanie
	24
	19

	Spolu
	126
	100


Časový harmonogram

Začiatok realizácie investičného zámeru je plánovaný na koniec roka 2011.

Plánovaný začiatok novej výroby 2013.

Rok dosiahnutia plnej plánovanej kapacity je naplánovaný na rok 2014. 
Zdroje financovania investičného projektu                                                           v Eur         
	Zdroj
	2011
	2012
	2013
	2014
	2015-2018
	celkom
	%

	Vlastné zdroje
	400 000
	6 275 645
	6 095 491
	1 777 786
	- 3 469 632
	11 079 290
	71

	Cudzie zdroje
	0
	319 200
	326 192
	0
	0
	 645 392
	4

	Daňová úľava
	 0
	0
	0
	438 596
	3 469 632
	3 908 228
	25

	Celkom
	400 000
	6 594 845
	6 421 683
	2 216 382
	0
	15 632 910
	100


(C) Požadovaná investičná pomoc

V súvislosti s plánovanou realizáciou investičného zámeru „Rozšírenie závodu na vývoj a výrobu špecializovaných zariadení a ich komponentov určených na automatizované spracovanie a odosielanie platobných a iných elektronických kariet“ v lokalite Dolné Krškany, okres Nitra v priebehu rokov 2011 – 2014 žiadateľ požiadal o investičnú pomoc              v nasledovnej forme:

· úľavy na dani z príjmu vo výške 3 908 228Eur.

Predpokladané čerpanie investičnej pomoci                                                                      v Eur

	Rok
	2014
	2015
	2016
	2017
	2018
	Spolu

	daňová úľava
	438 596
	551 000
	683 240
	847 218
	1 388 174
	3 908 228


Požadovaná investičná pomoc na 1 zamestnanca (3 908 228 Eur /126 zamest.): 31 018 Eur.
Plánovaná priemerná hrubá mesačná mzda na 1 zamestnanca pred zdanením vrátane povinných   odvodov:                                                                                                   1 393 Eur.

(D) Hodnotenie

Pri posudzovaní investičného zámeru Ministerstvo hospodárstva SR vychádzalo 
z nasledujúcich podkladov:

· z investičného zámeru, ktorý žiadateľ podal dňa 6. septembra 2011, resp. 23. 11. 2011,

· z odborného posudku k investičnému zámeru, ktorý vypracovala agentúra SARIO dňa 6. 12. 2011. 
Vzhľadom na to, že:

· v prípade poskytnutia investičnej pomoci ide o výhodu poskytovanú prijímateľovi (verejné zdroje),

· táto výhoda zvýhodňuje podnikanie, pretože investičná pomoc umožní prijímateľovi investičnej pomoci znížiť náklady na realizáciu investície, ktorú by musel na túto investíciu vynaložiť, čím je mu poskytnutá výhoda na úkor iných konkurujúcich spoločností,

· hrozí narušenie hospodárskej súťaže, pretože z predložených podkladov vyplýva, 
že prijímateľovi investičnej pomoci táto umožní rozšírenie závodu na vývoj a výrobu špecializovaných zariadení a ich komponentov určených na automatizované spracovanie a odosielanie platobných a iných elektronických kariet, pričom produkcia spoločnosti prijímateľa bude vyvážaná aj do štátov Európskej únie, 

· poskytnutím výhody môže byť dotknutý obchod medzi Slovenskou republikou 
a členskými štátmi Európskej únie, a to tým, že realizáciou investície sa zvýši výrobná kapacita, pričom produkcia prijímateľa bude vyvážaná do štátov Európskej únie, 

ide o štátnu pomoc spĺňajúcu definičné znaky pomoci v zmysle článku 107 ods. 1 Zmluvy 
o fungovaní Európskej únie.

V článku 107 ods. 1 Zmluvy o fungovaní Európskej únie sa stanovuje všeobecná zásada zákazu štátnej pomoci v rámci Európskej únie.

V zmluve sa však ustanovujú určité výnimky, ktoré sú stanovené v článku 107 ods. 2 a 3 Zmluvy o fungovaní Európskej únie, na základe ktorých možno štátnu pomoc považovať 
za zlučiteľnú s vnútorným trhom. 
V súlade s článkom 107 ods. 3 písm. a) Zmluvy o fungovaní Európskej únie možno pomoc považovať za zlučiteľnú s vnútorným trhom, ak podporuje hospodársky rozvoj oblastí, 
v ktorých je životná úroveň mimoriadne nízka, alebo v ktorých existuje mimoriadne vysoká nezamestnanosť.

V súlade s článkom 107 ods. 3 písm. c) Zmluvy o fungovaní Európskej únie možno pomoc považovať za zlučiteľnú s vnútorným trhom, ak podporuje rozvoj určitých hospodárskych aktivít alebo oblastí, za predpokladu, že táto pomoc nepriaznivo neovplyvní podmienky obchodu tak, že by to bolo v rozpore so spoločným záujmom.  

Vzhľadom na to, že cieľom pomoci je rozšírenie existujúceho podniku v regióne NUTS 2 západné Slovensko, požadovaná pomoc spadá pod výnimku podľa článku 107 ods. 3 písm. a) Zmluvy o fungovaní Európskej únie.

Žiadateľ si je vedomý, že pri realizácii svojho investičného zámeru musí dodržať ustanovenia zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.

(E) Právna analýza

Požadovaná investičná pomoc spĺňa definičné znaky investičnej pomoci, ktorej cieľom            je rozšírenie existujúceho podniku. 

Pri posudzovaní zlučiteľnosti navrhovanej investičnej pomoci s vnútorným trhom treba postupovať v súlade:

· s Usmerneniami pre národnú regionálnu pomoc na roky 2007 – 2013 (2006/C 54/08) (ďalej len „usmernenia“),

· s Nariadením vlády SR č. 481/2011 Z. z., ktorým sa ustanovuje maximálna intenzita investičnej pomoci a výška investičnej pomoci podľa formy investičnej pomoci a miery nezamestnanosti v okresoch podľa jednotlivých regiónov Slovenskej republiky (ďalej len „nariadenie“),

· s Nariadením Komisie (ES) č. 800/2008 zo dňa 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách),

· so zákonom o investičnej pomoci. 

Podľa usmernení sa regionálna investičná pomoc môže poskytnúť na podporu hospodárskeho rozvoja regiónov, v ktorých je životná úroveň mimoriadne nízka, alebo v ktorých je vysoká nezamestnanosť, t. j. regionálna pomoc je určená na rozvoj znevýhodnených regiónov 
s cieľom podporiť investície a rozvoj pracovných miest v trvalom kontexte.

Cieľom regionálnej investičnej pomoci je rozšírenie existujúceho závodu. 

Výroba zariadení a ich komponentov určených na automatizované spracovanie a odosielanie platobných a iných elektronických kariet spadá podľa kvalifikácie SK NACE Rev. 2                     do Sekcie C Priemyselná výroba, konkrétna trieda 28.99.0 – výroba ostatných strojov                     na špeciálne účely.

Súlad štátnej pomoci so spoločným trhom môže byť prípustný v zmysle regionálnej pomoci iba vtedy, ak je garantovaná rovnováha medzi výsledným narušením hospodárskej súťaže 
a výhodami vyplývajúcimi z pomoci. 

Investičný zámer má byť uskutočnený v lokalite Dolné Krškany, okres Nitra, v regióne NUTS 2 západné Slovensko, ktorý spadá pod vymedzenie regiónov podľa čl. 107 ods. 3 písm. a) Zmluvy o fungovaní Európskej únie.

Pri posudzovaní regionálneho prínosu investičného zámeru sa analyzoval súbor faktorov s dôrazom na špecifické faktory regiónu. Pri stanovovaní intenzity investičnej pomoci sa vychádzalo z miery nezamestnanosti v okrese Nitra a z vplyvu investičného zámeru na región.

V okrese Nitra podľa údajov Ústredia práce, sociálnych vecí a rodiny dosiahla priemerná miera evidovanej nezamestnanosti za rok 2010 výšku 7,78 %, t.j. o 4,7 percentuálnych bodov nižšia ako celoslovenský priemer.

Podľa § 1 ods. 1 písm. e) nariadenia sa okres Nitra zaraďuje do zóny E. 

Okres Nitra hraničí so siedmymi okresmi, z toho tri susediace okresy sa zaraďujú do zóny C, dva do zóny D a dva do zóny E. 

Podľa § 1 ods. 2 písm. d) nariadenia, ak je okres zaradený do zóny E a hraničí s okresmi patriacimi do zóny D, C, B alebo A, pričom najmenej dva z týchto susediacich okresov patria do zóny D alebo najmenej jeden do zóny C, B alebo A, zaraďuje sa do zóny D, okres Nitra sa zaraďuje do zóny D.

Podľa § 2 ods. 1 nariadenia, celková intenzita investičnej pomoci pre investičný zámer, ktorý spadá do odvetví priemyselnej výroby a je realizovaný na západnom Slovensku v zóne D, nemôže počas celej doby poskytovania investičnej pomoci presiahnuť 25 % oprávnených nákladov investičného zámeru.

Z podkladov, ktoré sú súčasťou investičného zámeru vyplýva, že základom pre výpočet investičnej pomoci je výška oprávnených nákladov, ktoré tvoria dlhodobý hmotný majetok   vo forme budov a strojového a technologického zariadenia a dlhodobý nehmotný majetok     vo forme licencií.     

Výška oprávnených nákladov investičného zámeru je dôležitá z hľadiska posúdenia účinkov investičnej pomoci investičného zámeru na hospodársku súťaž, pretože tieto náklady sú základom na stanovenie maximálnej výšky investičnej pomoci. 

S rastom výšky oprávnených nákladov investičného zámeru sa v dôsledku percentuálneho určenia maximálnej intenzity investičnej pomoci zvyšuje hodnota investičnej pomoci, teda                i konkurenčná výhoda investora, a tým aj deformačné účinky tejto pomoci na hospodársku súťaž.

V prípade tohto investičného zámeru je výška oprávnených nákladov 15 632 910 Eur, pričom realizáciou investičného zámeru sa predpokladá vytvorenie 126 nových pracovných miest do konca roku 2014. 
V zmysle § 4 ods. 2 nariadenia, maximálna výška úľavy na dani z príjmu nesmie                           na západnom Slovensku v zóne D presiahnuť 25 % oprávnených nákladov.

Plánovaná výška finančných prostriedkov, ktoré budú vynaložené na obstaranie dlhodobého hmotného majetku a dlhodobého nehmotného majetku v hodnote 15 632 910 Eur je v súlade s § 4 ods. 1 písm. c) zákona o investičnej pomoci.

Oprávnené náklady investičného zámeru sú definované v súlade s § 8 ods. 1 písm. a) a b) zákona o investičnej pomoci.

Podľa § 15 ods. 1 zákona o investičnej pomoci, prijímateľ investičnej pomoci je povinný zachovať dlhodobý hmotný majetok a dlhodobý nehmotný majetok počas uplatňovania investičnej pomoci, najmenej však počas piatich zdaňovacích období nasledujúcich                       po zdaňovacom období, v ktorom žiadateľ skončil investičný zámer, preto Ministerstvo hospodárstva SR stanovilo túto podmienku pre prijímateľa investičnej pomoci. 

V súlade s článkom 107 ods. 3 písm. a) Zmluvy o fungovaní Európskej únie možno pomoc považovať za zlučiteľnú s vnútorným trhom, ak podporuje hospodársky rozvoj oblasti 
s mimoriadne nízkou životnou úrovňou alebo s mimoriadne vysokou nezamestnanosťou.

Plánovaná priemerná mesačná hrubá mzda na 1 zamestnanca pred zdanením vrátane povinných odvodov predstavuje 1 393 Eur.

Podľa § 15 ods. 3 zákona o investičnej pomoci, prijímateľ investičnej pomoci je povinný zachovať počet nových vytvorených pracovných miest a obsadenie týchto miest zamestnancami, na ktoré bude čerpaná investičná pomoc, najmenej päť rokov odo dňa prvého obsadenia pracovného miesta, preto Ministerstvo hospodárstva SR stanovilo túto podmienku pre prijímateľa investičnej pomoci.

Je teda možné konštatovať, že investičný zámer bude mať priaznivý vplyv na zamestnanosť v regióne. 

Podľa predložených podkladov, investičný zámer má potenciál na to, aby v budúcnosti vytvoril ďalšie takéto pracovné miesto. 

Okrem prínosu pre zamestnanosť v regióne bude v dôsledku realizácie investičného zámeru tiež prísun nových technológií v oblasti výroby špecializovaných zariadení na automatizované spracovanie a odosielanie platobných a iných elektronických kariet, a taktiež vysoko pozitívny vplyv na obchodnú bilanciu Slovenskej republiky, pretože výrobky sú určené na export. 

V dôsledku uvedených skutočností možno konštatovať, že je zabezpečená vyváženosť medzi narušením hospodárskej súťaže a výhodami vyplývajúcimi pre Slovenskú republiku                      z uvedenej investície. Prínosy investičného zámeru žiadateľa sú konkretizované vyššie.

Žiadateľ v investičnom zámere deklaruje, že viac ako 71 % hodnoty oprávnených nákladov poskytne prostredníctvom svojich vlastných zdrojov alebo prostredníctvom externého financovania, ktoré nezahŕňa štátnu pomoc.

 

Žiadateľ preukázal prítomnosť motivačného účinku podľa čl. 8 ods. 3 Nariadenia komisie (ES) č. 800/2008 zo 6. augusta 2008 o vyhlásení určitých kategórií pomoci za zlučiteľné                so spoločným trhom podľa článkov 87 a 88 zmluvy (Všeobecné nariadenia o skupinových výnimkách).

Na základe analýzy porovnávajúcej situáciu – úroveň plánovanej činnosti bez investičnej pomoci a s poskytnutou investičnou pomocou, vyplýva, že bez poskytnutia investičnej pomoci by sa investičný zámer v plánovanom rozsahu nerealizoval resp. nerealizoval by sa              v SR.  

Z predložených podkladov vyplýva, že žiadateľ môže splniť všeobecné podmienky 
na poskytnutie regionálnej pomoci, definované v § 4 ods. 1 zákona o investičnej pomoci, ako aj osobité podmienky podľa § 30a a 52k zákona č. 595/2003 Z. z. o dani z príjmov v znení neskorších predpisov na uplatnenie daňovej úľavy. 

(F) Výška a intenzita investičnej pomoci

Podľa § 3 písm. h) zákona o investičnej pomoci, intenzita investičnej pomoci sa počíta ako percentuálne vyjadrenie z celkovej výšky oprávnených nákladov súvisiacich s realizáciou investičného zámeru, ktoré tvoria:

a) budovy                                                            6 200 000   Eur,  

b) stroje, prístroje a zariadenia                           9 389 690    Eur,

c) licencie                                                                43 220    Eur.

Podľa odseku 41 usmernení, intenzita investičnej pomoci musí byť vypočítaná vzhľadom 
na ekvivalent hrubej hotovostnej finančnej pomoci. Intenzita investičnej pomoci v ekvivalente hrubej hotovostnej finančnej pomoci (GGE) je diskontovaná hodnota pomoci vyjadrená ako percento diskontovanej hodnoty oprávnených nákladov.

Oprávnené náklady rozvrhnuté do viacerých rokov sa musia na účely stanovenia výšky investičnej pomoci diskontovať na hodnotu v čase jej oznámenia. 

Investičná pomoc splatná v niekoľkých splátkach sa diskontuje na základe referenčnej sadzby platnej v čase podania investičného zámeru. 

Podľa oznámenia Európskej komisie bola s účinnosťou od 1. augusta 2011 pre Slovenskú republiku stanovená základná  sadzba pre výpočet referenčnej a diskontnej sadzby vo výške 2,05 %.

Aplikujúc oznámenie Európskej komisie o revízii spôsobu stanovenia základných sadzieb, 
v prípade diskontnej sadzby, ktorá sa používa na výpočet súčasných hodnôt sa k základnej sadzbe pripočítava marža 100 bázických bodov.

Diskontovaná hodnota oprávnených nákladov vhodných na poskytnutie investičnej pomoci 
je 14 872 187,69 Eur. 

Diskontovaná hodnota požadovanej investičnej pomoci je 3 309 693,98 Eur, z toho formou:

· úľavy na dani z príjmu
                         3 309 693,98 Eur.

Celková intenzita požadovanej investičnej pomoci v ekvivalente hrubej hotovostnej finančnej pomoci (GGE) je 22,25 %, čo je pod maximálnou možnou intenzitou pomoci podľa nariadenia.

(G) Záver

Vzhľadom na to, že intenzita pomoci pre investičný zámer neprekračuje maximálnu možnú intenzitu pomoci podľa nariadenia, požadovaná výška investičnej pomoci je v súlade s nariadením a zákonom o investičnej pomoci.

Na základe vyššie uvedeného hodnotenia Ministerstvo hospodárstva SR navrhuje schváliť požadovanú investičnú pomoc formou: 

· úľavy na dani z príjmu vo výške
              3 908 228 Eur,

za týchto podmienok:

1. Prijímateľ nezačal práce na investičnom zámere skôr, ako mu bolo doručené písomné oznámenie Ministerstva hospodárstva SR o tom, že spĺňa podmienky na poskytnutie investičnej pomoci.
2. Prijímateľ zrealizuje investičný zámer vo všetkých podstatných ohľadoch v súlade 
s parametrami, ktoré sú uvedené v podkladoch do troch kalendárnych rokov od vydania rozhodnutia o schválení investičnej pomoci. Celkové oprávnené náklady, ktoré budú vynaložené v súvislosti s investičným zámerom, dosiahnu minimálnu výšku 
15 632 910 Eur. Oprávnenými nákladmi na účely obstarania dlhodobého hmotného a dlhodobého nehmotného majetku sú obstarávacie ceny budov, strojov, prístrojov, zariadení a licencií.
3. Obstaraný dlhodobý hmotný a dlhodobý nehmotný majetok sa bude nachádzať na území Slovenskej republiky a bude obstaraný za trhových podmienok, bude využívaný výhradne prijímateľom v podniku podľa investičného zámeru.
4. Prijímateľ do konca roku 2014 preinvestuje minimálne 9 389 690 Eur na nákup strojov 
a zariadení, ktoré musia byť nové. 
5. Prijímateľ najneskôr do 12 mesiacov od doručenia rozhodnutia o schválení investičnej pomoci začne obstarávanie dlhodobého hmotného majetku a dlhodobého nehmotného majetku, na ktorý bola poskytnutá investičná pomoc.
6. Prijímateľ začne najneskôr do troch rokov odo dňa doručenia rozhodnutia o schválení investičnej pomoci vykonávať podnikateľskú činnosť uvedenú v investičnom zámere.
7. Prijímateľ bude realizovať investičný zámer tak, že najmenej 71 % hodnoty oprávnených nákladov musí byť financovaných z vlastných zdrojov alebo prostredníctvom externého financovania, ktoré nezahŕňa štátnu pomoc.
8. Celková hodnota poskytnutej regionálnej investičnej pomoci na realizáciu investičného zámeru neprekročí nominálnu hodnotu 3 908 228 Eur. 

9. Celková intenzita investičnej pomoci na realizáciu investičného zámeru neprekročí intenzitu investičnej pomoci 22,25 % GGE.

10. Prijímateľ zachová investíciu v dotknutom regióne počas čerpania investičnej pomoci, minimálne počas piatich zdaňovacích období nasledujúcich po zdaňovacom období, v ktorom prijímateľ ukončil investičný zámer. Dátum ukončenia investičného zámeru prijímateľ písomne oznámi Ministerstvu hospodárstva SR.
11. Prijímateľ vytvorí v priamej súvislosti s investičným zámerom minimálne 126 nových pracovných miest do konca roku 2014. 
12. Nové pracovné miesta vytvorené v priamej súvislosti s investičným zámerom musia byť zachované a obsadené najmenej po dobu piatich rokov odo dňa ich vytvorenia a uzatvorenia príslušných pracovných zmlúv, na základe ktorých dôjde k prvému obsadeniu takto vytvorených pracovných miest.

13. Prijímateľ je povinný počas celej doby čerpania investičnej pomoci dodržiavať podmienky § 30a a § 52k zákona č. 595/2003 Z. z. o dani z príjmov v znení neskorších predpisov.

14. Prijímateľ písomne oznámi Ministerstvu hospodárstva SR všetky zmeny, ktoré majú vplyv na realizáciu investičného zámeru alebo sa akýmkoľvek spôsobom týkajú realizácie investičného zámeru alebo dodržania podmienok, za ktorých bola investičná pomoc chválená.

15. Prijímateľ nemôže uskutočniť zmeny, ktoré sú definované v § 15 ods. 9 zákona             č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov.

16. Prijímateľ do troch mesiacov po ukončení investičného zámeru predloží Ministerstvu hospodárstva SR záverečnú hodnotiacu správu, v ktorej zhodnotí dosiahnuté ciele investičného zámeru a stimulačný účinok investičnej pomoci.

17. Prijímateľ každoročne do konca januára počas piatich rokov po roku, v ktorom skončil investičný zámer, najmenej však počas uplatňovania daňovej úľavy, predloží Ministerstvu hospodárstva SR ročnú správu o využívaní investície.

18. Prijímateľ umožní kontrolným orgánom Ministerstva hospodárstva SR, daňovému úradu, Ministerstvu financií SR alebo iným príslušným štátnym orgánom (ďalej len „kontrolné orgány“) kontrolu plnenia podmienok, za ktorých sa investičná pomoc schválila. Ak kontrolné orgány zistia, že prijímateľ neplní podmienky, za ktorých sa investičná pomoc schválila, ďalšie poskytovanie investičnej pomoci sa zastaví                a prijímateľ musí vrátiť alebo odviesť už poskytnutú neoprávnenú investičnú pomoc.

19. Prijímateľ splní všetky podmienky stanovené zákonom č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov.

